
Δομή Προγράμματος Καλλιέργειας Δεξιοτήτων 

	1ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
Τι είναι ο κυβερνοχώρος;

 (
1
)
	Οι μαθητές/τριες, αναμένεται να: 
· συμμετάσχουν στη διαμόρφωση διδακτικού συμβολαίου,
· εκφράσουν και να μοιραστούν τις γνώσεις και τις προηγούμενες ιδέες τους σχετικά με τον κυβερνοχώρο,
· εισαχθούν στην έννοια του κυβερνοχώρου και 
· γνωρίσουν την έννοια της Τεχνητής Νοημοσύνης (ΤΝ). 

	
	Δραστηριότητες 

	
	Φάση 1: Ερώτηση
Τα παιδιά εισάγονται στη διαδικασία διερεύνησης της έννοιας του κυβερνοχώρου (ψηφιακού κόσμου), μέσω γνωστικής και ψυχολογικής προετοιμασίας. Είναι το στάδιο του προβληματισμού των μαθητών/τριών, της διαμόρφωσης του κατάλληλου μαθησιακού κλίματος και του διδακτικού συμβολαίου της τάξης. Τα παιδιά δεσμεύονται για δράση σχετικά με τη συμπεριφορά στον κυβερνοχώρο.
Διάρκεια: 3 διδακτικές ώρες Νηπιαγωγείου (40’- 45’)
Εκπαιδευτικά Υλικά και Ψηφιακά Εργαλεία:
· Χάρτινο ή πλαστικό κουτί αποθήκευσης.
· Μαρκαδόροι ή πινέλα και χαρτιά Α4.
· Χαρτί του μέτρου.
· Φορητός Η/Υ ή tablet ή κινητό τηλέφωνο.
Διδακτικές δραστηριότητες:
1. Εισαγωγή (45’)
Καλωσόρισμα: Ο/Η εκπαιδευτικός υποδέχεται τους/τις μαθητές/τριες και παρουσιάζει το «μαγικό κουτί» που κρύβει ένα tablet ή έναν φορητό υπολογιστή ή το προσωπικό του/της  κινητό τηλέφωνο. 
Γνωστική προετοιμασία: Ξεκινά η συζήτηση, λέγοντας «Μέσα σε αυτό το κουτί υπάρχει ένας κόσμος που δεν τον βλέπουμε με τα μάτια μας, αλλά μπορούμε να μπούμε σε αυτόν με εικόνες, βίντεο, παιχνίδια και φωνές. Είναι σαν ένα ταξίδι σε έναν άλλο τόπο, που λέγεται… ψηφιακός κόσμος. Τι λέτε να τον ανακαλύψουμε μαζί;». Ζητά από τα παιδιά να μαντέψουν με μία λέξη τι νομίζουν ότι υπάρχει μέσα στο κουτί. Όταν πλέον αποκαλύπτεται το περιεχόμενο ζητείται από τα παιδιά να περιγράψουν με μια εικόνα που φαντάζονται αυτόν τον «κόσμο». 
Για την εισαγωγή της έννοιας της ΤΝ ο/η εκπαιδευτικός περιγράφει με απλά λόγια τη λειτουργία της ΤΝ «Μερικές φορές αυτά τα μηχανήματα έχουν μέσα τους ένα πρόγραμμα που μοιάζει να μας απαντά σαν άνθρωπος – αυτό λέγεται Τεχνητή Νοημοσύνη και είναι ο ψηφιακός βοηθός μας». Δίνει σύντομες εξηγήσεις σχετικά με τον «ψηφιακό κόσμο» και τον «ψηφιακό βοηθό» και ζητά από τα παιδιά να εκφράσουν πως τους φαντάζονται. Καταγράφει συνοπτικά τις απαντήσεις τους. 
Ψυχολογική προετοιμασία: Δημιουργείται ένα κλίμα εμπιστοσύνης και ασφάλειας και δίνεται έμφαση στη σημασία της ειλικρινούς επικοινωνίας. Τα παιδιά ενθαρρύνονται να μιλήσουν ελεύθερα και να εκφράσουν τις εμπειρίες τους. Είναι σημαντικό να δημιουργηθεί ένα θετικό και ασφαλές περιβάλλον, όπου οι μαθητές/τριες θα νιώθουν άνετα να εκφραστούν.
2. Ζωγραφική απόδοση του κυβερνοχώρου (45’)
Σε αυτή τη δραστηριότητα οι μαθητές/τριες  δημιουργούν τον δικό τους «ψηφιακό κόσμο» και μέσα σε αυτόν τον «ψηφιακό βοηθό», δηλαδή την ΤΝ. Αναπαριστούν με εικόνες, σχέδια και σύμβολα που αντιπροσωπεύουν τον κυβερνοχώρο και την ΤΝ, όπως τα φαντάζονται, καθώς και τη θέση που έχουν τα ίδια μέσα σε αυτόν. 
Με συνέντευξη καταγράφονται οι ιδέες τους, οι προηγούμενες γνώσεις και τα συναισθήματα για τον κυβερνοχώρο και την ΤΝ. Ο/Η εκπαιδευτικός ασχολείται σε πλαίσιο ατομικής συζήτησης με κάθε έναν/μια μαθητή/τρια. Αφιερώνει χρόνο στα παιδιά να μιλήσουν εξατομικευμένα για τις γνώσεις και την προσωπική τους εμπειρία.
3. Δημιουργία διδακτικού συμβολαίου (45’)
Ο/Η εκπαιδευτικός συζητά με τους/τις μαθητές/τριες σχετικά με το θέμα της σημαντικότητας του κυβερνοχώρου στην καθημερινή μας ζωή για την επικοινωνία και συνεργασία μας. Συνδιαμορφώνουν το διδακτικό συμβόλαιο της τάξης καθορίζονται οι κανόνες ομαδικής εργασίας. Διαμορφώνονται οι ομάδες εργασίας και αποφασίζουν τα ονόματα των ομάδων τους.
Αξιοποιούνται οι ζωγραφιές των μαθητών/τριών για τη διαμόρφωση του διδακτικού συμβολαίου. Δημιουργούν το πρώτο ομαδικό παραδοτέο αρχικά σε έντυπη μορφή, αξιοποιώντας χαρτί του μέτρου, όπου κολλούν τις ζωγραφιές τους. Στη συνέχεια, εφόσον το επιθυμήσουν, ο/η νηπιαγωγός μπορεί να το ψηφιοποιήσει σε μορφή φωτογραφίας ώστε να διαμοιραστεί στις οικογένειες αλλά και να αναρτηθεί στην ιστοσελίδα του σχολείου. Το διδακτικό συμβόλαιο διαμοιράζεται στις οικογένειες για να ενημερωθούν σχετικά με τη δραστηριοποίηση των παιδιών στο σχολείο μαζί με τη σχετική ενημέρωση για το Πρόγραμμα Καλλιέργειας Δεξιοτήτων (ΠΚΔ) που υλοποιείται. Προτείνεται να αποσταλεί στους γονείς το υλικό ενημέρωσης σχετικά με την ΤΝ από το ITE
 https://saferinternet4kids.gr/back-to-school-all/back-to-shool-2025-material-for-parents/ 
Σημείωση:
Η υλοποίηση του εργαστηρίου προϋποθέτει την ενεργό συμμετοχή των μαθητών/τριών και τη σαφή ενημέρωση των γονέων. Η συνεργασία και η επικοινωνία μεταξύ σχολείου και οικογένειας είναι απαραίτητη για την επίτευξη των επιθυμητών αποτελεσμάτων.
Η διαμόρφωση των ομάδων προτείνεται να γίνει με άξονα τις ικανότητες των παιδιών με στόχο τη διαμόρφωση ομάδων μεικτής ικανότητας προνηπίων-νηπίων, ώστε να υπάρχει ισορροπία. Η υποστήριξη από ικανούς (scaffolding) ως στρατηγική αξιοποίησης της Ζώνης Επικείμενης Ανάπτυξης αποτελεί θεμέλιο στην κοινωνικοπολιτισμική θεωρία της μάθησης.
Τα αποτελέσματα από τη συλλογή δεδομένων μέσω της συνέντευξης των μαθητών/τριών θα βοηθήσουν να σχεδιαστεί αποτελεσματικά η διδακτική πορεία, καθώς θα έχουν αποτυπωθεί οι γνώσεις και οι εμπειρίες τους. Επίσης, κατά τη διάρκεια του προγράμματος μπορεί να οργανωθεί μία συνάντηση με τους γονείς με σκοπό την παρουσίαση των συνεργατικών παραδοτέων των παιδιών, αλλά και των αποτελεσμάτων των συνεντεύξεων και μαθητών/τριων.  
Η παρουσίαση των πρώτων συνεργατικών δημιουργιών και των αποτελεσμάτων των συνεντεύξεων των παιδιών μπορούν να ενισχύσουν το κίνητρο συμμετοχής των γονέων στο πρόγραμμα. Τέλος, η σύγκριση των απαντήσεων των μαθητών/τριών στην έναρξη και στη λήξη του προγράμματος αποτελεί σημαντικό μέσο αξιολόγησης της επιτυχίας του προγράμματος.



	2ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
Φαντάζομαι και αναρωτιέμαι για τον κυβερνοχώρο
 (
2
)
	Οι μαθητές/τριες, αναμένεται να: 
· καταγράψουν τις γνώσεις και τις εμπειρίες τους σχετικά με τον κυβερνοχώρο και την ΤΝ,
· γνωρίσουν τη δημιουργική αξιοποίηση των φυλλομετρητών και του λογισμικού ΤΝ,
· εργαστούν ομαδοσυνεργατικά και να επικοινωνήσουν τις σκέψεις τους,
· αναγνωρίσουν τις ΤΠΕ με βάση τα χαρακτηριστικά και τον σκοπό λειτουργίας τους,
· αναγνωρίσουν βασικές μορφές ψηφιακής πληροφορίας (κείμενο, εικόνα, ήχος),
· αναζητούν και να επιλέγουν κατάλληλες πληροφορίες στον κυβερνοχώρο,
· εκτελούν απλές λειτουργίες/ενέργειες των ΤΠΕ για την ολοκλήρωση εργασιών/δραστηριοτήτων,
· εκτιμήσουν τις διαφορετικές χρήσεις των ΤΠΕ, ώστε να μπορούν να ικανοποιήσουν καθημερινές ανάγκες,
· υιοθετήσουν κριτική στάση απέναντι στη χρήση των ΤΠΕ ως εργαλείου επίλυσης καθημερινών προβλημάτων και ως εργαλείου ψυχαγωγίας.

	
	Δραστηριότητες 

	
	Φάση 2: Υπόθεση/Απόδειξη
Αρχικά, πραγματοποιείται ανίχνευση των γνώσεων των μαθητών/τριών για τον κυβερνοχώρο, την ΤΝ και τη συμπεριφορά των χρηστών με απλές ερωτήσεις σχετικά με την εμπειρία τους από τη χρήση των ψηφιακών συσκευών στο οικογενειακό και σχολικό περιβάλλον. Παράλληλα καταγράφονται οι απορίες των παιδιών για το θέμα, ώστε να δοθεί προτεραιότητα στο αυθεντικό ενδιαφέρον των μαθητών/τριών για τον κυβερνοχώρο και να υπάρξει ενεργοποίηση για συμμετοχή στις δράσεις. 
Γίνεται μία παρουσίαση των φυλλομετρητών ως εργαλεία αναζήτησης πληροφοριών και παρουσίαση των δυνατοτήτων αξιοποίησης του εκτυπωτή, ως εργαλεία ολοκλήρωσης εργασιών με στόχο την προσέγγιση της γνώσης. Τέλος, επιδεικνύεται η δημιουργική αξιοποίηση συστήματος ΤΝ και δίνονται οι πρώτοι κανόνες ορθής χρήσης του.
Διάρκεια: 3 διδακτικές ώρες Νηπιαγωγείου (40’- 45’).
Εκπαιδευτικά Υλικά και Ψηφιακά Εργαλεία:
· Μαρκαδόροι και Χαρτόνι/χαρτί του μέτρου για δημιουργία έντυπου διαγράμματος K-W-L-H.
· H/Y με σύνδεση στο διαδίκτυο και διαδραστικός πίνακας ή προβολικό σύστημα για τη δημιουργία ψηφιακού διαγράμματος K-W-L-H και την αξιοποίηση συστήματος ΤΝ.
· Εκτυπωτής.
· Εφαρμογή Padlet https://padlet.com/ για τη δημιουργία ψηφιακού διαγράμματος K-W-L-H.
· Λογισμικό ΤΝ που ο/η εκπαιδευτικός μπορεί να επιλέξει ένα από όλα ή να δοκιμάσει περισσότερα από ένα (ChatGPT https://chatgpt.com , Gemini https://gemini.google.com, Copilot https://copilot.microsoft.com/κτλ).
Διδακτικές δραστηριότητες:
1. Διάγραμμα K-W-L-H (Know-What-Learn-How) (45’)
Ο/H εκπαιδευτικός ετοιμάζει ένα διάγραμμα K-W-L-H (Πεντέρη και συν., 2022) είτε έντυπο σε χαρτί του μέτρου είτε ψηφιακό με τη βοήθεια του ψηφιακού εργαλείου Padlet https://padlet.com/ Στην ολομέλεια, με τη βοήθεια του/της εκπαιδευτικού, οι μαθητές/τριες συμπληρώνουν με ιδεοθύελλα τις δύο στήλες Κ (Know) και W (What) του διαγράμματος. Στην 1η στήλη καταγράφονται οι γνώσεις και οι εμπειρίες συμπεριφοράς των παιδιών σχετικά με τον κυβερνοχώρο, την ΤΝ και στη 2η καταγράφονται οι απορίες των παιδιών για το τι θα ήθελαν να μάθουν για τον κυβερνοχώρο, την ΤΝ και τη συμπεριφορά σε αυτόν.
2. Πειραματισμός με φυλλομετρητές (45’)
Ο/Η εκπαιδευτικός ξεκινά τη δραστηριότητα παρουσιάζοντας φυλλομετρητές π.χ. Google Chrome και Youtube. Ρωτά τα παιδιά εάν τους γνωρίζουν, τι ακριβώς είναι και τι κάνουν με αυτούς όσα παιδιά τους αναγνωρίζουν. Συζητά με τα παιδιά πώς οι φυλλομετρητές είναι εργαλεία του κυβερνοχώρου. Με αυτά τα εργαλεία μπορούμε να ανιχνεύσουμε πληροφορίες. Με απλό τρόπο εξηγεί ότι ο κυβερνοχώρος είναι ένα μέρος όπου οι άνθρωποι μπορούν να μαθαίνουν πράγματα. 
Ο/Η εκπαιδευτικός δίνει τη δυνατότητα στα παιδιά να πειραματιστούν σε ομάδες με την αναζήτηση στον κυβερνοχώρο μέσω των φυλλομετρητών. Ζητά από τις ομάδες να επιλέξουν ένα θέμα και να εντοπίσουν φωτογραφίες που υπάρχουν στον κυβερνοχώρο. Κάθε ομάδα που ολοκληρώνει την αναζήτηση μπορεί να εκτυπώσει την εικόνα ή τις εικόνες  που επιλέγει, με τη βοήθεια του/της νηπιαγωγού. Μέσω της δραστηριότητας τα παιδιά βλέπουν και τη χρήση του εκτυπωτή, ως σημαντικού εργαλείου.  
3. Πειραματισμός με Τεχνητή Νοημοσύνη(45’)
Στη δραστηριότητα αυτή, οι μαθητές/τριες γνωρίζουν ένα λογισμικό ΤΝ (ChatGPT, Gemini, Copilot κτλ.). Επαναλαμβάνεται η εξήγηση σχετικά με τη χρήση της ΤΝ που ως «ψηφιακοί βοηθοί» μας εξυπηρετούν σε εργασίες μας, για παράδειγμα, μπορούμε να φτιάξουμε εικόνες και ιστορίες. Αξιοποιείται η δυνατότητα φωνητικής καταγραφής και απόκρισης, για την επικοινωνία των μαθητών/τριών με την ΤΝ και τη γνωριμία τους με το λογισμικό.  Μέσω ιδεοθύελλας στην ολομέλεια τα παιδιά αποφασίζουν: (α) ερωτήσεις που θα ήθελαν να θέσουν στην ΤΝ, (β) το θέμα της εικόνας που θα ήθελαν να δημιουργήσει (π.χ. εικόνα με λουλούδια, παιδιά κτλ.) και (γ) το θέμα της ιστορίας που θα ήθελαν να δημιουργήσει (π.χ. ιστορία με δράκο, σκυλάκι κτλ.).
Οι μαθητές/τριες θέτουν τις ερωτήσεις στο λογισμικό και λαμβάνουν τις απαντήσεις με ενεργοποίηση της δυνατότητας  text-to-speech, καθώς και την εικόνα. Με τη βοήθεια του/της εκπαιδευτικού προχωρούν σε καταβίβαση της εικόνας που δημιουργήθηκε και εκτύπωσή της, ώστε να αξιοποιήσουν ξανά τον εκτυπωτή. 
Σημείωση:
Η διδακτική πρόταση μπορεί να προσαρμοστεί στις ανάγκες και τα ενδιαφέροντα των μαθητών/τριών. Είναι σημαντικό να προωθηθεί η ενεργός συμμετοχή και η εμπλοκή τους. Η χρήση διαφορετικών μεθόδων διδασκαλίας (συζήτηση στην ολομέλεια με ερωτοαπαντήσεις και ιδεοθύελλα, πειραματισμός στη χρήση ΤΠΕ) συμβάλλει στην ενεργό συμμετοχή και στην καλύτερη κατανόηση των μαθητών/τριών.



	3ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
[bookmark: _Hlk160892073]Έχω δικαιώματα! Έχω και ευθύνες!

 (
3
)
	Οι μαθητές/τριες αναμένεται να: 
· αναγνωρίσουν βασικές μορφές ψηφιακής πληροφορίας (κείμενο, εικόνα, ήχος),
· καταγράψουν κανόνες για την ωφέλιμη και ασφαλή χρήση των ΤΠΕ,
· εξασκήσουν την αλγοριθμική σκέψη και τον προγραμματισμό.

	
	Δραστηριότητες 

	
	Φάση 3: Ανάλυση
Οι μαθητές/τριες επεξεργάζονται και αναλύουν τις πληροφορίες που τους δίνονται και συνδέουν την συμπεριφορά στον κυβερνοχώρο με το αποτέλεσμα κάθε συμπεριφοράς.  Όπως στον πραγματικό κόσμο, έτσι και στον κυβερνοχώρο έχουν δικαιώματα (π.χ. προστασία) και ευθύνες (π.χ. σεβασμός προς τους άλλους). Πληροφορούνται για τους βασικούς τρόπους ορθής συμπεριφοράς και προστασίας στον κυβερνοχώρο, αλλά και τις επιπτώσεις των λανθασμένων συμπεριφορών και αποκτούν στάσεις κριτικής αναθεώρησης των δικαιωμάτων και των ευθυνών τους στον κυβερνοχώρο.
Εκπαιδευτικά Υλικά και Ψηφιακά Εργαλεία:
· H/Y με σύνδεση στο διαδίκτυο και διαδραστικός πίνακας ή προβολικό σύστημα για την παρουσίαση εικόνας και βίντεο.
· Εικόνα που δημιουργήθηκε με λογισμικό ΤΝ και απεικονίζει ένα φανταστικό ζώο.
· Βίντεο τα δικαιώματα και οι υποχρεώσεις των παιδιών στο κυβερνοχώρο https://youtu.be/y41bXahQVLk?si=5_iX_A14K9iga7BR
· Ρομποτικό εργαλείο (Beebot, R1 ή όποιο άλλο ρομποτικό σύστημα διαθέτει η σχολική μονάδα και επιλέγει να αξιοποιήσει ο/η εκπαιδευτικός).
Διάρκεια: 3 διδακτικές ώρες Νηπιαγωγείου (40’- 45’) 
Διδακτικές δραστηριότητες:
1.   Ανάλυση εικόνας και βίντεο (45’)
[bookmark: _GoBack]Η δραστηριότητα ξεκινά στην ολομέλεια με την επίδειξη μίας εικόνας φανταστικού ζώου που κατασκευάστηκε με ΤΝ (π.χ. «μία γάτα με φτερά»). Οι μαθητές/τριες καλούνται να τη συγκρίνουν με μία αληθινή εικόνα ζώου. Μπορούν να καταλάβουν ποια είναι αληθινή και ποια ψεύτικη;  Η συζήτηση επικεντρώνεται στα ερωτήματα: «Πώς καταλαβαίνουμε αν κάτι είναι αληθινό ή φανταστικό; Το φανταστικό που είναι ψεύτικο είναι καλό να το δείχνουμε ή να το λέμε στους/στις φίλους/ες μας και γιατί;». Στο τέλος της συζήτησης είναι σημαντικό να τονιστεί ότι αν κοινοποιούμε φωτογραφίες ή ιστορίες που είναι ψεύτικες στην πραγματικότητα ξεγελούμε τους/τις φίλους/ες μας. Αυτό είναι κάτι προσβλητικό για τους/τις φίλους/ες μας, γι’ αυτό πάντα θα πρέπει να ελέγχουμε αν κάτι είναι αληθινό ή ψεύτικο. 
Στη συνέχεια, οι μαθητές/τριες παρακολουθούν ένα βίντεο https://youtu.be/y41bXahQVLk?si=Ppx9zey2m3Y-3TrE που εξηγεί τα δικαιώματα των παιδιών στον κυβερνοχώρο, αλλά και τις υποχρεώσεις που σχετίζονται με την ψηφιακή ευημερία,  την ασφάλεια και την προστασία των προσωπικών δεδομένων. Εντοπίζουν τις ορθές συμπεριφορές που προτείνονται και καταγράφονται από τον/την εκπαιδευτικό. Στο σημείο που αναφέρεται στην προστασία των προσωπικών δεδομένων, ο/η εκπαιδευτικός επισημαίνει ότι αυτό αφορά και τον «ψηφιακό βοηθό». Δεν δίνουμε προσωπικά στοιχεία μας σε κανέναν στον κυβερνοχώρο, ούτε στον ψηφιακό μας βοηθό. 
Ακολούθως, σε ομάδες ζωγραφίζουν τους κανόνες θετικής συμπεριφοράς στον κυβερνοχώρο που αναφέρονται  στο βίντεο: 
1. τηρώ τα όρια ηλικίας στα παιχνίδια, 
2. συνομιλώ μόνο με γνωστούς μου, 
3. κρατώ κρυφές τις προσωπικές μου πληροφορίες, 
4. κοινοποιώ φωτογραφίες μετά από έλεγχο και γράφω μόνο θετικά σχόλια, 
5. αποφεύγω τις άγνωστες ιστοσελίδες με παιχνίδια, 
6. τους κωδικούς μου τους ξέρουν μόνο οι γονείς μου. 
Κάθε μέλος της ομάδας, σε συνεννόηση με τα υπόλοιπα, επιλέγει και ζωγραφίζει σε μικρό χαρτί (1/4 του Α4) ένα κανόνα συμπεριφοράς από αυτούς που παρουσιάστηκαν στο βίντεο. Όλες οι ομάδες έχουν αποτυπώσει ζωγραφικά τους κανόνες ορθής συμπεριφοράς και κάθε ομάδα παρουσιάζει στην ολομέλεια μία από αυτές, αναφέροντας τις επιπτώσεις σε περίπτωση μη συμμόρφωσης, όπως παρουσιάζονται στο βίντεο. Προσπαθούμε η διατύπωση των κανόνων να παρουσιάζει τη θετική συμπεριφορά και όχι την απαγορευτική.

2. Ρομποτική (45’)
Στο επόμενο βήμα, οι ζωγραφιές κάθε ομάδας τοποθετούνται στο πλέγμα του ρομπότ (Beebot ή όποιο άλλο ρομπότ διαθέτει το τμήμα), ως σταθμοί και τα παιδιά στις ομάδες τους  ολοκληρώνουν τη «διαδρομή των θετικών συμπεριφορών», αναφέροντας σε κάθε εικόνα τη συμπεριφορά που περιγράφεται. Ο/Η εκπαιδευτικός αναθέτει ρόλους στα μέλη κάθε ομάδας, ώστε να οργανωθεί η συνεργασία τους (π.χ. ο «ανιχνευτής» που βάζει τις κάρτες κατεύθυνσης στη σωστή σειρά, ο «αναγνώστης» που διαβάζει τις κάρτες και δίνει οδηγίες, ο «προγραμματιστής» που πατάει τα κουμπιά της Beebot, ο παρουσιαστής που παρουσιάζει τη θετική συμπεριφορά κάθε εικόνας).
3. Παιχνίδι με κάρτες-παιχνίδι ρόλων (45’)
Στην έναρξη της δραστηριότητας, παρουσιάζονται οι ζωγραφιές των παιδιών από την 1η δραστηριότητα του εργαστηρίου που δείχνουν τις ορθές ψηφιακές συμπεριφορές (π.χ. τηρώ τα όρια ηλικίας στα παιχνίδια, συνομιλώ μόνο με γνωστούς μου, κρατώ κρυφές τις προσωπικές μου πληροφορίες κτλ.). 
Οι μαθητές/τριες χωρίζονται σε ομάδες, επιλέγουν μια εικόνα με μία ψηφιακή συμπεριφορά και προετοιμάζονται να την αναπαραστήσουν στην ολομέλεια συζητώντας σύντομα με τον/την εκπαιδευτικό που παίζει τον ρόλο του «ψηφιακού βοηθού» (ΤΝ). Κάθε ομάδα παιδιών συνομιλεί με τον «ψηφιακό βοηθό» και αποφασίζει τι πρέπει να απαντήσει, ενώ οι υπόλοιπες παρακολουθούν. 
Ενδεικτικές ερωτήσεις που μπορεί να απευθύνει ο/η εκπαιδευτικός, για καθέναν από τους βασικούς κανόνες έχουν ως εξής:
1. Τηρώ τα όρια ηλικίας στα παιχνίδια
· Το παιχνίδι γράφει «12+». Εγώ είμαι 5. Μπορώ να το παίξω;
· Το παιχνίδι είναι πολύ ωραίο αλλά έχει τέρατα που τρομάζουν. Να το κατεβάσω;
· Το παιχνίδι λέει ότι χρειάζεται μεγάλα παιδιά. Εγώ να ζητήσω από έναν μεγάλο να με βοηθήσει να βρω άλλο παιχνίδι για μικρούς;
2. Συνομιλώ μόνο με γνωστούς/ές μου
· Ένας/Μία άγνωστος/η μού λέει «Γεια σου! Θέλεις να γίνουμε φίλοι;». Τι να κάνω;
· Κάποιος/α που δεν ξέρω με ρωτάει ποιο είναι το αγαπημένο μου χρώμα. Να του/της το πω;
· Στο παιχνίδι με καλεί να μιλήσουμε με κάμερα. Να πατήσω το κουμπί;
3. Κρατώ κρυφές τις προσωπικές μου πληροφορίες
· Το παιχνίδι με ρωτάει πού μένω. Να το γράψω;
· Με ρωτάει πώς λένε τη μαμά μου. Να το πω;
· Μου ζητάει τον αριθμό τηλεφώνου μου. Να τον δώσω;
4. Κοινοποιώ φωτογραφίες μετά από έλεγχο και γράφω μόνο θετικά σχόλια
· Έχω μια αστεία φωτογραφία του/της φίλου/ης μου που κάνει γκριμάτσες. Να την ανεβάσω χωρίς να τον/τη ρωτήσω;
· Να γράψω κάτω από μια φωτογραφία «είσαι χαζός/ή» για να γελάσουν όλοι/ες;
· Να πω ότι κέρδισα στο παιχνίδι ενώ δεν κέρδισα;
· Βρήκα μία φωτογραφία από ένα τρομακτικό ζώο αλλά δεν ξέρω αν είναι αληθινό. Να τη στείλω στους/στις φίλους/ες μου να τους/τις προειδοποιήσω;
5. Αποφεύγω τις άγνωστες ιστοσελίδες με παιχνίδια
· Βρήκα μια σελίδα που δεν ξέρω και λέει «πάτησε εδώ για δωρεάν παιχνίδια». Να πατήσω;
· Να κατεβάσω ένα παιχνίδι μόνος/η μου χωρίς να ρωτήσω τους γονείς;
· Να ρωτήσω πρώτα τη δασκάλα ή τους γονείς μου αν η σελίδα είναι σωστή;
6. Τους κωδικούς μου τους ξέρουν μόνο οι γονείς μου 
· Έχω έναν μυστικό κωδικό. Να τον πω στον/στην καλύτερο/η φίλο/η;
· Να τον πω στον/στη δάσκαλο/α;
· Σε ποιον/α μπορώ να πω τον κωδικό μου; (σωστή απάντηση: μόνο στους γονείς μου).
Στο κλείσιμο της δραστηριότητας, η βασική συμβουλή που δίνεται από τον/την εκπαιδευτικό είναι η συζήτηση με τους γονείς σε περίπτωση αμφιβολίας ή προβλήματος, «Όταν κάτι μας απασχολεί πρέπει να το λέμε στους γονείς μας ή/και στον/στη δάσκαλο/α». 
Σημείωση:
Μέσω των σύντομων διαλόγων και της αναπαράστασης του «ψηφιακού βοηθού» (ΤΝ) από τον/την εκπαιδευτικό, τα παιδιά μαθαίνουν πώς να φέρονται με ευγένεια, ασφάλεια και σεβασμό, μέσω παραδειγμάτων και αντιπαραδειγμάτων. Η επιλογή του βίντεο, η δραστηριότητα ρομποτικής και το παιχνίδι ρόλων μπορούν να προσαρμοστούν ανάλογα με τη σύνθεση της ομάδας, τα ενδιαφέροντα και το επίπεδο γνώσεων και των δεξιοτήτων προγραμματισμού των μαθητών/τριών.

	Οι μαθητές/τριες αναμένεται να: 
· αντιληφθούν τις επιπτώσεις των συμπεριφορών στον κυβερνοχώρο,
· υιοθετήσουν κριτική στάση απέναντι στη χρήση των ΤΠΕ,
· αναπτύξουν δεξιότητες επικοινωνίας, συνεργασίας και δημιουργικότητας.

	
	Δραστηριότητες

	
	Φάση 4: Εξήγηση
Οι μαθητές/τριες διαμορφώνουν εξηγήσεις βασισμένες σε επιστημονικά́ κριτήρια αξιοποιώντας την παιδική λογοτεχνία ως γνωστικό εργαλείο. Επιχειρηματολογούν για την ψηφιακή δραστηριότητα και υποστηρίζουν τις θέσεις τους. Πώς η συμπεριφορά μας στον κυβερνοχώρο επηρεάζει τα συναισθήματα των ανθρώπων και τις σχέσεις μεταξύ τους;
Διάρκεια: 3 διδακτικές ώρες Νηπιαγωγείου (40’- 45’) 
Εκπαιδευτικά Υλικά και Ψηφιακά Εργαλεία:
· Βιβλίο: «Η μεγάλη απόφαση του @Παπάκη» https://saferinternet4kids.gr/digiduck/
· Βιβλίο: «Συνοδευτικές δραστηριότητες για τη σειρά βιβλίων @Παπάκης» https://saferinternet4kids.gr/wp-content/uploads/2021/11/Digiduck-Activity-Menu.pdf
· Κάρτες Ιστορίας «Η μεγάλη απόφαση του @Παπάκη» (Βλ. Φάκελος Φύλλα Εργασίας ανά ΕΔ,  1.ΕΔ_ΕΖ_ΥΔ_Φύλλo Εργασίας_ΦΕ0_4οΕΔ).
· Μαρκαδόροι, κηρομπογιές, μολύβια. 
· Φύλλο Εργασίας 1 «Ο @Παπάκης δεν μοιράστηκε ψηφιακά τη φωτογραφία του φίλου του Περήφανου Γουρουνιού. Τί έγινε στο τέλος της ιστορίας;» (Βλ. Φάκελος Φύλλα Εργασίας ανά ΕΔ, 2.ΕΔ_ΕΖ_ΥΔ_Φύλλo Εργασίας_ΦΕ1_4οΕΔ ).
· Φύλλο Εργασίας 2 «Ο @Παπάκης μοιράστηκε ψηφιακά τη φωτογραφία του φίλου του Περήφανου Γουρουνιού. Τί έγινε στο τέλος της ιστορίας;»  (Βλ. Φάκελος Φύλλα Εργασίας ανά ΕΔ, 3.ΕΔ_ΕΖ_ΥΔ_Φύλλo Εργασίας_ΦΕ2_4οΕΔ).
[bookmark: _Hlk160830550]Διδακτικές δραστηριότητες:
1. Ανάγνωση ιστορίας (45’)
Ο/Η εκπαιδευτικός παρουσιάζει στους/στις μαθητές/τριες το ψηφιακό βιβλίο «Η μεγάλη απόφαση του @Παπάκη». Είναι η ιστορία με τον @Παπάκη που αποφεύγει να μοιραστεί ψηφιακά μία προσβλητική φωτογραφία του φίλου του. Σε αυτή τη δραστηριότητα τα παιδιά πρέπει να κατανοήσουν την έννοια της ευγενικής συμπεριφοράς και την υποχρέωση της προστασίας των προσωπικών δεδομένων μας, αλλά και των άλλων.  Επομένως, θα πρέπει να συνδέσουν το αίτιο (άκριτος διαμοιρασμός προσωπικών πληροφοριών) με το αποτέλεσμα (έκθεση και πιθανή προσβολή της αξιοπρέπειας, απώλεια εμπιστοσύνης και δημιουργία δυσάρεστων συναισθημάτων). 
Η δραστηριότητα κλείνει με σύντομη συζήτηση του/της εκπαιδευτικού που εστιάζει στην ευθύνη της συμπεριφοράς στον κυβερνοχώρο και στη συναισθηματική επίπτωση που μπορεί να έχει η λανθασμένη συμπεριφορά (διαμοιρασμός προσβλητικών εικόνων και σχολίων = στεναχώρια άλλων και διαμοιρασμός ψεύτικων εικόνων και σχολίων = φόβος ή/και στεναχώρια άλλων).
2. Παιχνίδι με κάρτες ιστορίας (45’)
Στο επόμενο βήμα, οι μαθητές/τριες αναλύουν την ιστορία που παρουσιάστηκε με τη βοήθεια των καρτών της ιστορίας. Στην ολομέλεια με ερωτοαπαντήσεις περιγράφουν την εικόνα που παρουσιάζει κάθε κάρτα. 
Στη συνέχεια, οι μαθητές/τριες χωρισμένοι/ες σε ομάδες τακτοποιούν με τη σωστή σειρά τις εικόνες της ιστορίας και την αναδιηγούνται 	(Βλ. Φάκελος Φύλλα Εργασίας ανά ΕΔ,  1.ΕΔ_ΕΖ_ΥΔ_Φύλλo Εργασίας_ΦΕ0_4οΕΔ). Θυμούνται την ορθή συμπεριφορά του @Παπάκη και την αιτιολογούν. Συζητούν στις ομάδες τους το ερώτημα: «Τι θα γινόταν άραγε εάν ο @Παπάκης διαμοιραζόταν τη φωτογραφία του φίλου του;». Φαντάζονται το τέλος της ιστορίας, εάν ο @Παπάκης λάμβανε την αντίθετη απόφαση. Κάθε ομάδα ανακοινώνει στην ολομέλεια το τέλος της ιστορίας, όπως το αποφάσισαν. Οι απαντήσεις των ομάδων καταγράφονται  από τον/την εκπαιδευτικό.
3. Ζωγραφική σε ζεύγη (45’)
Στην επόμενη δραστηριότητα, ζωγραφίζουν σε ζεύγη μέσα στις ομάδες τους τις δύο διαφορετικές εκδοχές της ιστορίας, όπως αυτές καταγράφηκαν στην προηγούμενη δραστηριότητα. Ζωγραφίζουν στο Φύλλο Εργασίας 1: «Ο @Παπάκης δε μοιράστηκε ψηφιακά τη φωτογραφία του φίλου του Περήφανου Γουρουνιού. Τί έγινε στο τέλος της ιστορίας;» (Βλ. Φάκελος Φύλλα Εργασίας ανά ΕΔ,  2.ΕΔ_ΕΖ_ΥΔ_Φύλλo Εργασίας_ΦΕ1_4οΕΔ) και στο Φύλλο Εργασίας 2: «Ο @Παπάκης μοιράστηκε ψηφιακά τη φωτογραφία του φίλου του Περήφανου Γουρουνιού. Τί έγινε στο τέλος της ιστορίας;» (Βλ. Φάκελος Φύλλα Εργασίας ανά ΕΔ,  3.ΕΔ_ΕΖ_ΥΔ_Φύλλo Εργασίας_ΦΕ2_4οΕΔ). Η εκδοχή του τέλους που δόθηκε στο βιβλίο αποτελεί το παράδειγμα, ενώ οι εκδοχές του διαφορετικού τέλους που δίνουν τα παιδιά αποτελούν αντιπαραδείγματα. Παρουσιάζουν τις εργασίες τους στην ολομέλεια. Ο/Η εκπαιδευτικός σημειώνει πάνω στα Φύλλα Εργασίας στον κενό χώρο κάτω από την εκφώνηση τις απαντήσεις των ομάδων. Επιλέγουν τα σύμβολα που χαρακτηρίζουν την ορθή συμπεριφορά (π.χ. πράσινο σύμβολο √) από την λανθασμένη (π.χ. κόκκινο Χ) και τα αποτυπώνουν στη ζωγραφιά τους.
Σημείωση:
Η επιλογή της ιστορίας και οι δραστηριότητες μπορούν να προσαρμοστούν ανάλογα με τη σύνθεση της ομάδας, τα ενδιαφέροντα και το επίπεδο γνώσεων των μαθητών/τριών. Το σημαντικό είναι να συνδεθεί η ψηφιακή συμπεριφορά ως αίτιο με τη συναισθηματική αντίδραση που προκαλεί. 

	Οι μαθητές/τριες αναμένεται να: 
· καλλιεργήσουν δεξιότητες μάθησης (4Cs): συνεργασία, επικοινωνία, δημιουργικότητα, κριτική σκέψη,
· αντιληφθούν τις επιπτώσεις των συμπεριφορών στον κυβερνοχώρο,
· προτείνουν κανόνες για την ωφέλιμη και ασφαλή χρήση των ΤΠΕ,
· υιοθετούν κριτική στάση απέναντι στη χρήση των ΤΠΕ ως εργαλείου επίλυσης καθημερινών προβλημάτων και ως εργαλείου ψυχαγωγίας.

	
	Δραστηριότητες 

	
	Φάση 5: Σύνδεση
Οι μαθητές/τριες συνδέουν τις εξηγήσεις τους με την επιστημονική́ γνώση και  τα δεδομένα. Μέσω του θεατρικού παιχνιδιού, της ζωγραφικής έκφρασης, και του κουκλοθεάτρου εκφράζουν τις νέες γνώσεις, εμπειρίες και συναισθήματα για το θέμα της ευγενικής συμπεριφοράς στον κυβερνοχώρο. Τι επίδραση έχει η ευγενική συμπεριφορά και ο σεβασμός στα προσωπικά τους συναισθήματα, αλλά και στα συναισθήματα των άλλων; Τι μπορούν να κάνουν εάν κάποιος/οι δεν τους σέβεται;
Διάρκεια: 3 διδακτικές ώρες Νηπιαγωγείου (40’- 45’) 
Εκπαιδευτικά Υλικά και Ψηφιακά Εργαλεία:
· Υλικά καθημερινής χρήσης του Νηπιαγωγείου από τη «γωνιά της μεταμφίεσης» π.χ. καπέλο, γιλέκο και άλλα αξεσουάρ μεταμφίεσης.
· H/Y με σύνδεση στο διαδίκτυο και διαδραστικός πίνακας ή προβολικό σύστημα για την παρουσίαση του εκπαιδευτικού λογισμικού.
· Εκπαιδευτικό Λογισμικό ΕΛΠεΙΔΑ Το μαγικό κουτί... των συναισθημάτων 
· Εκπαιδευτικό Λογισμικό ΕΛΠεΙΔΑ Πώς νιώθεις όταν...
· Φύλλο Εργασίας 3 «Τι θα νιώσουμε αν κάποιος μας κοροϊδέψει στον ψηφιακό κόσμο ή αν κάποιος μας στείλει κάτι ψεύτικο εικόνα ή μήνυμα;» (Βλ. Φάκελος Φύλλα Εργασίας ανά ΕΔ,  4.ΕΔ_ΕΖ_ΥΔ_Φύλλo Εργασίας_ΦΕ3_5οΕΔ). 
· Φύλλου Εργασίας 4 «Τι μπορούμε να κάνουμε αν κάποιος/α μας κάνει να νιώθουμε άσχημα στον ψηφιακό κόσμο;» (Βλ. Φάκελος Φύλλα Εργασίας ανά ΕΔ,  5.ΕΔ_ΕΖ_ΥΔ_Φύλλo Εργασίας_ΦΕ4_5οΕΔ). 
Διδακτικές δραστηριότητες:
1.Θεατρικό παιχνίδι (45’)
Οι μαθητές/τριες με την καθοδήγηση του/της εκπαιδευτικού αναπαριστούν με θεατρικό παιχνίδι την ιστορία του @Παπάκη. Μαθαίνουν ότι πρέπει να ζητούν πάντα άδεια για να μοιραστούν κάτι που ανήκει σε κάποιον άλλο. Η οργάνωση του θεατρικού παιχνιδιού εξαρτάται από την εξοικείωση των μαθητών/τριών. Εάν η ομάδα είναι εξοικειωμένη με το θεατρικό παιχνίδι μπορούν να αναλάβουν ατομικά τους ρόλους που αναφέρονται στην ιστορία, εμπλουτίζοντας την πλοκή της ιστορίας. Ειδάλλως, η ομάδα ακολουθεί την αφήγηση της ιστορίας από τον/την εκπαιδευτικό και κινητοποιείται ως σύνολο εκφράζοντας θεατρικά την πλοκή της αφήγησης.  
Προτείνεται να παιχτεί η εκδοχή του τέλους της ιστορίας, όπως παρουσιάζεται στο βιβλίο «Η μεγάλη απόφαση του @Παπάκη» (παράδειγμα) και μία εκδοχή τέλους ή περισσότερες από αυτές που δημιούργησαν οι ομάδες στο προηγούμενο εργαστήριο (αντιπαράδειγμα). Καλό είναι να παιχτεί πρώτα το αντιπαράδειγμα και τελευταίο το παράδειγμα. 
Ως επέκταση και εφόσον το ενδιαφέρον των παιδιών είναι ενεργό, θα μπορούσε να παιχτεί μια ιστορία με θέμα τον διαμοιρασμό μιας ψεύτικης εικόνας που δημιουργήθηκε με ΤΝ. Για παράδειγμα, «Ένα άγριο ζώο κυκλοφορεί στην πόλη ελεύθερο! Το είδα στον υπολογιστή μου! Να το στείλω στους φίλους; Τι θα γίνει αν το στείλω και είναι αλήθεια; Τι θα γίνει αν το στείλω και είναι ψέμα;».
[bookmark: _Hlk208403931]2. Ψηφιακό Παιχνίδι και Ομαδοσυνεργατική δραστηριότητα (45’)
Η δραστηριότητα ξεκινά με το εκπαιδευτικό λογισμικό «Το μαγικό κουτί... των συναισθημάτων», το οποίο παίζεται με τους/τις μαθητές/τριες στην ολομέλεια. Οι μαθητές/τριες καλούνται να αναγνωρίσουν τα συναισθήματα που φαίνονται στις φωτογραφίες και να τα μιμηθούν. 
Στη συνέχεια, ο/η εκπαιδευτικός συνεχίζει τη συζήτηση στην ολομέλεια και μέσω ερωτήσεων συνδέει τις συμπεριφορές (αίτια) με τα συναισθήματα (αποτέλεσμα). Οι μαθητές/τριες μπορούν να μιμηθούν και την έκφραση των συναισθημάτων. Οι ενδεικτικές ερωτήσεις έχουν ως εξής:
· Πώς νιώθουμε όταν μας μιλούν όμορφα στο παιχνίδι; 
· Εάν ο @Παπάκης έστελνε σε όλους/ες τους/τις φίλους/ες την προσβλητική φωτογραφία, πως θα ένιωθε το Περήφανο Γουρουνάκι;
· Πώς νιώθουμε όταν μας κοροϊδεύουν;
[bookmark: _Hlk208401711]Στη συνέχεια, οι μαθητές/τριες χωρίζονται σε ζευγάρια ή μικρές ομάδες μικτών ικανοτήτων και συνεργάζονται για να απαντήσουν στο ερώτημα του Φύλλου Εργασίας 3 «Τι θα νιώσουμε αν κάποιος μας κοροϊδέψει στον ψηφιακό κόσμο ή αν κάποιος μας στείλει κάτι ψεύτικο εικόνα ή μήνυμα;» (Βλ. Φάκελος Φύλλα Εργασίας ανά ΕΔ,  4.ΕΔ_ΕΖ_ΥΔ_Φύλλo Εργασίας_ΦΕ3_5οΕΔ). Συζητούν και  ζωγραφίζουν το συναίσθημα ή τα συναισθήματα που συναποφασίζουν και ο/η εκπαιδευτικός καταγράφει τις απαντήσεις τους. Ο/Η εκπαιδευτικός σημειώνει στον κενό χώρο κάτω από την εκφώνηση τις απαντήσεις των ομάδων. Μέσω αυτής της διαδικασίας, ενισχύεται η κοινωνική υπευθυνότητα.
3.Ψηφιακό Παιχνίδι και Ομαδοσυνεργατική δραστηριότητα (45’)
Η δραστηριότητα ξεκινά με το εκπαιδευτικό λογισμικό «Πώς νιώθεις όταν...», το οποίο παίζεται με τους/τις μαθητές/τριες στην ολομέλεια. Οι μαθητές/τριες καλούνται να εκφράσουν τα συναισθήματα που φαίνονται στις φωτογραφίες των καταστάσεων και να τα μιμηθούν και να περιγράψουν τις καταστάσεις που φαίνονται στις φωτογραφίες.
Στη συνέχεια, οι μαθητές/τριες χωρίζονται σε ζευγάρια ή μικρές ομάδες μικτών ικανοτήτων και συνεργάζονται για να απαντήσουν στο ερώτημα του Φύλλου Εργασίας 4 «Τι μπορούμε να κάνουμε αν κάποιος μας κάνει να νιώθουμε άσχημα στον ψηφιακό κόσμο;» (Βλ. Φάκελος Φύλλα Εργασίας ανά ΕΔ,  5.ΕΔ_ΕΖ_ΥΔ_Φύλλo Εργασίας_ΦΕ4_5οΕΔ). Συζητούν και καταλήγουν σε μία ή περισσότερες λύσεις. Ζωγραφίζουν τη λύση ή τις λύσεις που έχουν συνδιαμορφώσει και ο/η εκπαιδευτικός καταγράφει τις απαντήσεις των παιδιών. Ο/Η εκπαιδευτικός σημειώνει στον κενό χώρο κάτω από την εκφώνηση τις απαντήσεις των ομάδων. Μέσω αυτής της διαδικασίας, ενισχύεται η κοινωνική υπευθυνότητα και η επίλυση κοινωνικών προβλημάτων μέσω ενίσχυσης των δεξιοτήτων ζωής.
Σημείωση:
Οι δραστηριότητες μπορούν να προσαρμοστούν ανάλογα με τη σύνθεση της ομάδας, τα ενδιαφέροντα και το επίπεδο γνώσεων των μαθητών/τριών. Επίσης, σε περίπτωση που υπάρχει δυσκολία στη χρήση των λογισμικών οι δραστηριότητες μπορούν να γίνουν με έντυπο υλικό, για παράδειγμα κάρτες με εικόνες συναισθημάτων που υπάρχουν σε παιχνίδια στα νηπιαγωγεία ή άλλες σχετικές φωτογραφίες που μπορούν να εκτυπωθούν από το διαδίκτυο.

Τίτλος εργαστηρίου
[bookmark: _Hlk160892677]Ας αφηγηθούμε όσα μάθαμε!

	Οι μαθητές/τριες αναμένεται να: 
· καλλιεργήσουν την κριτική σκέψη και την ικανότητα ανάλυσης οπτικών πληροφοριών μέσω του έντεχνου συλλογισμού,
· δημιουργήσουν συνεργατικά μια ψηφιακή αφήγηση,
· εξασκήσουν ψηφιακές δεξιότητες δημιουργίας περιεχομένου με εργαλεία ψηφιακής δημιουργίας.

	
	Δραστηριότητες 

	
	Φάση 6: Επικοινωνία
Οι μαθητές/τριες παρουσιάζουν τα πορίσματα, στα οποία κατέληξαν αξιοποιώντας την τεχνολογία και τη δυνατότητα του κυβερνοχώρου στη διάχυση των πληροφοριών. Στόχος είναι να εμπεδώσουν νέες γνώσεις και δεξιότητες, μέσω διαφοροποίησης του περιεχομένου της γνώσης και να ευαισθητοποιήσουν την τοπική κοινότητα με τη διάχυση των αποτελεσμάτων της εργασίας τους. Η ενημέρωση της κοινότητας αποτελεί «Δράση Ενεργού Πολίτη» και εστιάζεται στην ανακοίνωση των βασικών κανόνων ορθής συμπεριφοράς στην αξιοποίηση του κυβερνοχώρου και των λογισμικών ως εργαλείων μάθησης, επικοινωνίας και δημιουργικής έκφρασης.   
Διάρκεια: 3 διδακτικές ώρες Νηπιαγωγείου (40’- 45’) 
Εκπαιδευτικά Υλικά και Ψηφιακά Εργαλεία:
· Εκπαιδευτικό Λογισμικό ΕΛΠεΙΔΑ Επεξεργαστής Ψηφιακών Αφηγήσεων - digitalstorytelling
· Φύλλο εργασίας 5 με τη ρουτίνα σκέψης του έντεχνου συλλογισμού «Αρχή-Μέση-Τέλος μιας ιστορίας» (Βλ. Φάκελος Φύλλα Εργασίας ανά ΕΔ,  6.ΕΔ_ΕΖ_ΥΔ_Φύλλo Εργασίας_ΦΕ5_6οΕΔ). 
· Joan Miró – The garden (1925) Joan_Miro%27s_World_of_Signs (Βλ. Φάκελος Φύλλα Εργασίας ανά ΕΔ, 7.ΕΔ_ΕΖ_ΥΔ_Φύλλo Εργασίας_ΦΕ0_6οΕΔ). 
Διδακτικές δραστηριότητες:
1. Παρατήρηση και ανάλυση Έργου Τέχνης
Ο/Η εκπαιδευτικός, παρουσιάζει στην ολομέλεια  τον πίνακα ζωγραφικής του Joan Miró – The garden (1925) Joan_Miro%27s_World_of_Signs (Βλ. Φάκελος Φύλλα Εργασίας ανά ΕΔ,  7.ΕΔ_ΕΖ_ΥΔ_Φύλλo Εργασίας_ΦΕ0_6οΕΔ) και καλεί τα παιδιά να τον παρατηρήσουν προσεκτικά. 
Ακολουθεί συζήτηση με ιδεοθύελλα για το τι μπορεί να απεικονίζει ο πίνακας, ποιες λεπτομέρειες αξίζει να προσέξουν και σε ποια συμπεράσματα μπορούν να οδηγηθούν από την παρατήρησή του. Δίνει το έναυσμα να φανταστούν πώς αυτός ο πίνακας θα μπορούσε να μοιάζει με τον κυβερνοχώρο και «τους/τις άγνωστους/ες φίλους/ες» που μπορεί να υπάρχουν σε αυτόν. Είναι ένας κόσμος γεμάτος χρώματα, σχήματα και παράξενα πλάσματα, όπως και ο «ψηφιακός κόσμος». Ο πίνακας είναι ιδανικός για φανταστικές ιστορίες με «καλούς» και «πονηρούς» χαρακτήρες. Τα πλάσματα ζουν σε έναν χρωματιστό κήπο, σαν τον κυβερνοχώρο. Μερικά βοηθούν, άλλα μπερδεύουν τους/τις φίλους/ες τους. Πώς τα πλάσματα μπορούν να ζήσουν αρμονικά όλα μαζί; Η απάντησή είναι να υπακούουν σε κανόνες για να μένει ο κήπος ασφαλής. Μέσα από την ιστορία οι μαθητές/τριες αναφέρουν τους κανόνες που πρέπει να ακολουθούν τα παράξενα πλάσματα του ψηφιακού κόσμου για να ζουν ήρεμα και να νιώθουν όμορφα.
Έπειτα, αξιοποιώντας το Φύλλο εργασίας 5 με τη ρουτίνα σκέψης του έντεχνου συλλογισμού «Αρχή-Μέση-Τέλος μιας ιστορίας» (Βλ. Φάκελος Φύλλα Εργασίας ανά ΕΔ,  6.ΕΔ_ΕΖ_ΥΔ_Φύλλo Εργασίας_ΦΕ5_6οΕΔ), οι μαθητές/τριες καλούνται να φανταστούν: αν ο πίνακας που βλέπουν αποτελεί τη «μέση» μιας ιστορίας, τι θα μπορούσε να έχει συμβεί πριν από το στιγμιότυπο που απεικονίζεται και τι θα μπορούσε να συμβεί μετά. Στη συνέχεια, τα παιδιά καταλήγουν στις ιδέες που θα κρατήσουν για την ιστορία τους. Ο/Η εκπαιδευτικός καταγράφει στην ολομέλεια την ιστορία των παιδιών και συναποφασίζεται ο τίτλος της.
2. Δημιουργία ψηφιακής αφήγησης
Σε συνέχεια της προηγούμενης δραστηριότητας, οι μαθητές/τριες χωρίζονται σε ομάδες με τις εξής αρμοδιότητες:
· εικονογράφηση της ιστορίας,
· φωτογράφιση/σκανάρισμα της εικονογράφησης,
· αφήγηση/ηχογράφηση και
· σύνθεση της ψηφιακής αφήγησης στο λογισμικό του ΕΛΠεΙΔΑ Επεξεργαστής Ψηφιακών Αφηγήσεων - digitalstorytelling , με τη βοήθεια του/της εκπαιδευτικού.
Τέλος, παρουσιάζεται η ψηφιακή ιστορία στην ολομέλεια, αναρτάται στην ιστοσελίδα και αποστέλλεται στους γονείς ώστε να λάβουν το σημαντικό μήνυμα της ασφαλούς πλοήγησης στον κυβερνοχώρο, μέσω της τήρησης κανόνων.
Σημείωση:
Μέσα από αυτές τις δραστηριότητες, τα παιδιά γνωρίζουν τις δυνατότητες της τεχνολογίας, σκέφτονται κριτικά, συνεργάζονται και καλλιεργείται η ψηφιακή πολιτειότητα με τη μορφή της κοινωνικής ευθύνης απέναντι στο σύνολο. Οι δραστηριότητες μπορούν να προσαρμοστούν στις ανάγκες και τα ενδιαφέροντα των παιδιών, ενώ το προτεινόμενο λογισμικό δημιουργίας ψηφιακών αφηγήσεων είναι  φιλικό για τα παιδιά προσχολικής ηλικίας. 
Οι δραστηριότητες μπορούν να διαρκέσουν συνολικά τρεις διδακτικές ώρες, καθώς οι διεργασίες οργάνωσης της συζήτησης και σύνθεσης των επιμέρους στοιχείων της εργασίας για την ψηφιακή αφήγηση είναι χρονοβόρες. Μέσα από αυτή τη διαδικασία, τα παιδιά έρχονται σε επαφή με τη ρουτίνα σκέψης του έντεχνου συλλογισμού και κατανοούν τη διαδικασία δημιουργίας μίας ψηφιακής ιστορίας με αφορμή ένα έργο τέχνης. Ευαισθητοποιούνται σχετικά με την τήρηση των κανόνων ορθής συμπεριφοράς και ασφαλούς αξιοποίησης του κυβερνοχώρου και των λογισμικών και αντιλαμβάνονται την κοινωνική ευθύνη, αλλά και τους κινδύνους που μπορεί να διατρέχουν εάν δεν αντιμετωπίζουν κριτικά τις ψηφιακές πληροφορίες. 
Γίνεται διάχυση της ψηφιακής ιστορίας μέσω της ιστοσελίδας του Νηπιαγωγείου, με στόχο την ενημέρωση των γονέων, αλλά και της εκπαιδευτικής κοινότητας για το πρόγραμμα.

	Τίτλος εργαστηρίου
Τι ήξερα και τι ξέρω τώρα για τον κυβερνοχώρο;

	Οι μαθητές/τριες αναμένεται να: 
· καλλιεργήσουν την κριτική σκέψη, τη ψηφιακή πολιτειότητα και τις μεταγνωστικές δεξιότητες,
· ευαισθητοποιήσουν τους γονείς τους στην ασφαλή και υπεύθυνη χρήση των ψηφιακών τεχνολογιών,
· καλλιεργήσουν μεταγνωστικές και αναστοχαστικές δεξιότητες μέσω της αυτοαξιολόγησης των αποκτημένων γνώσεων και δεξιοτήτων τους.

	
	Δραστηριότητες 

	
	Φάση 7:  Στοχασμός/Αντανάκλαση
Οι μαθητές/τριες αναστοχάζονται επί της διαδικασίας. Το πρόγραμμα ολοκληρώνεται και αποτιμώνται τα αποτελέσματά του σε επίπεδο καλλιέργειας δεξιοτήτων, απόκτησης γνώσεων και στάσεων, σχετικά με την ασφαλή αξιοποίηση λογισμικών και εργαλείων του κυβερνοχώρου. Πραγματοποιούνται δράσεις ευαισθητοποίησης και ενημέρωσης των γονέων και της τοπικής κοινότητας που αποτελούν «Δράση Ενεργού Πολίτη». 
Διάρκεια: 3 διδακτικές ώρες Νηπιαγωγείου (40’- 45’) 
Εκπαιδευτικά Υλικά και Ψηφιακά Εργαλεία:
· Μαρκαδόροι και Χαρτόνι/χαρτί του μέτρου για δημιουργία έντυπου διαγράμματος K-W-L-H και εννοιολογικού χάρτη ευγενικών συμπεριφορών.
· H/Y με σύνδεση στο διαδίκτυο και διαδραστικός πίνακας ή προβολικό σύστημα για την ολοκλήρωση του ψηφιακού διαγράμματος K-W-L-H και εννοιολογικού χάρτη ευγενικών συμπεριφορών. 
· Λογισμικά εννοιολογικής χαρτογράφησης που μπορεί να επιλέξει ο/η εκπαιδευτικός να αξιοποιήσει  (Coggleit https://coggle.it/, Popplet https://www.popplet.com/, Spiderscribe https://www.spiderscribe.net/ ), για τη δημιουργία του χάρτη ευγενικών συμπεριφορών.
· Εφαρμογή Padlet https://padlet.com/ για τη δημιουργία ψηφιακού διαγράμματος K-W-L-H.
· Εκτυπωτής.
· Βραβείο Ψηφιακού Πολίτη (Βλ. Φάκελος Φύλλα Εργασίας ανά ΕΔ,  8.ΕΔ_ΕΖ_ΥΔ_Φύλλo Εργασίας_ΦΕ_7οΕΔ).
Διδακτικές δραστηριότητες:
1. Ολοκλήρωση του διαγράμματος K-W-L-H
Ο/Η εκπαιδευτικός συζητά στην ολομέλεια με τους/τις μαθητές/τριες και συμπληρώνουν με ιδεοθύελλα τις δύο τελευταίες στήλες του διαγράμματος K-W-L-H. Στη στήλη (L) καταγράφονται όλα όσα έχουν μάθει και αποτελούν απαντήσεις στα ερωτήματα που τέθηκαν στην έναρξη του προγράμματος. Στη στήλη (Η) καταγράφεται ο τρόπος που έμαθαν καθετί.  Εάν είναι διαθέσιμα, αξιοποιούνται διαδραστικός πίνακας ή προβολικό σύστημα, με το λογισμικό Padlet, ειδάλλως το διάγραμμα διαμορφώνεται σε χαρτί του μέτρου. 
Κατά τη διάρκεια της συζήτησης ο/η εκπαιδευτικός μπορεί να εστιάσει στο θέμα των κανόνων ορθής πλοήγησης στον κυβερνοχώρο αξιοποιώντας τις εξής ερωτήσεις: 
· Τι τους βοήθησε να μάθουν τις ορθές συμπεριφορές στον κυβερνοχώρο;
· Ποια δραστηριότητα τους άρεσε από το πρόγραμμα και θα ήθελαν να επαναληφθεί;
· Ποια οδηγία από όλες θεωρούν ότι είναι η πιο σημαντική και γιατί;
Με τον τρόπο αυτό, πραγματοποιείται μια διαδικασία αξιολόγησης σε επίπεδο ομάδας, η οποία αναπτύσσει μεταγνωστικές δεξιότητες στα παιδιά και αποτυπώνει την επίσημη λήξη των δράσεων της τάξης για το θέμα. Αξιολογείται η επιτυχία του προγράμματος σε επίπεδο κατάκτησης γνώσεων από τους/τις μαθητές/τριες και παρέχονται πληροφορίες για τον τρόπο που διδάχθηκαν με επιτυχία τα παιδιά. Αυτό επιτυγχάνεται με την ανταπόκρισή τους στην ερώτηση που αφορά στον τρόπο μάθησης, δίνοντας ανατροφοδότηση στον/στην εκπαιδευτικό για την αποτελεσματικότητα των παιδαγωγικών μεθόδων και των υλικών που αξιοποιήθηκαν. 
2. Δημιουργία Χάρτη Ευγενικών Πρακτικών
Οι μαθητές/τριες στην ολομέλεια δημιουργούν με ιδεοθύελλα έναν «Χάρτη Ευγενικών Πρακτικών» που μπορεί να έχει μορφή εννοιολογικού χάρτη ή αφίσας ή εικαστικής δημιουργίας με ζωγραφιές των παιδιών πέρα από τις φράσεις τους. Περιλαμβάνει τις βασικές ορθές συμπεριφορές, όπως αυτές παρουσιάστηκαν στο πρόγραμμα (π.χ. τηρώ τα όρια ηλικίας στα παιχνίδια, συνομιλώ μόνο με γνωστούς μου, κρατώ κρυφές τις προσωπικές μου πληροφορίες κτλ), ώστε να υπάρχουν συνολικά στην τάξη. Ο χάρτης μπορεί να έχει έντυπη ή ψηφιακή μορφή, μέσω της αξιοποίησης λογισμικών εννοιολογικής χαρτογράφησης, όπως  Coggleit https://coggle.it/, Popplet https://www.popplet.com/, Spiderscribe https://www.spiderscribe.net/ .
Ο χάρτης αποτελεί ένα ακόμα συνεργατικό παραδοτέο της δράσης των παιδιών, αναρτάται στην ιστοσελίδα και διαμοιράζεται ως σημαντικό μήνυμα στους γονείς, στο πλαίσιο της «Δράσης Ενεργού Πολίτη» του νηπιαγωγείου προς την κοινότητα. Επίσης, μπορεί να εκτυπωθεί και να μοιραστεί στις οικογένειες των μαθητών/τριών.
3.Αξιολόγηση προγράμματος- Βραβείο Ψηφιακού Πολίτη
Ολοκληρώνονται οι διαδικασίες αξιολόγησης του προγράμματος. Κάθε μαθητής/τρια με τη βοήθεια του/της εκπαιδευτικού απαντά στο Ερωτηματολόγιο Αυτοαξιολόγησης επιλέγοντας το κατάλληλο εικονίδιο (προσωπάκι) αναστοχαζόμενος/η για τις δεξιότητες που έχει. Παράλληλα, ο/η εκπαιδευτικός συμπληρώνει την Κλείδα Αξιολόγησης γνώσεων και δεξιοτήτων για κάθε μαθητή/τρια. Λόγω της μικρής ηλικίας των μαθητών/τριών η Κλείδα Αξιολόγησης γνώσεων και δεξιοτήτων θεωρείται απαραίτητη για τη διαμόρφωση του Προφίλ του/της μαθητή/τριας στο portfolio του/της. Στο τέλος του προγράμματος, κάθε παιδί λαμβάνει το «Βραβείο Ψηφιακού Πολίτη» (Βλ. Φάκελος Φύλλα Εργασίας ανά ΕΔ,  8.ΕΔ_ΕΖ_ΥΔ_Φύλλo Εργασίας_ΦΕ_7οΕΔ), για τη δέσμευσή του στην ευγενική και υπεύθυνη συμπεριφορά στο διαδίκτυο. 
Σημείωση:
Η «Δράση Ενεργού Πολίτη» που προτείνεται, αφορά στη διάχυση των συνεργατικών παραδοτέων του προγράμματος που είναι έργα παιδιών αποτελεί σημαντικό στοιχείο σύνδεσης του νηπιαγωγείου με τις οικογένειες και την τοπική κοινότητα. Η παραγωγή σχετικού υλικού παρέχει τη δυνατότητα υποβολής του σε σχετικούς διαγωνισμούς ή φεστιβάλ φορέων ενισχύοντας την εξωστρέφεια της σχολικής μονάδας και διδάσκοντας εμπράγματα την ενεργό ψηφιακή πολιτειότητα. 

